ธนชาตรับซื้อคืนหน่วยลงทุน T-LowBeta
บลจ.ธนชาต รับซื้อคืนหน่วยลงทุนโดยอัตโนมัติกองทุน T-LowBeta รอบ 2 ห่างจากรอบแรกเพียง 5 เดือน
12 ก.พ. 2556

บลจ.ธนชาต รับซื้อคืนหน่วยลงทุนโดยอัตโนมัติกองทุน T-LowBeta รอบ 2 ห่างจากรอบแรกเพียง 5 เดือน
นายบุญชัย เกียรติธนาวิทย์  กรรมการผู้จัดการ  บริษัทหลักทรัพย์จัดการกองทุน ธนชาต เปิดเผยว่า กองทุนเปิดธนชาต Low Beta หรือ กองทุน T-LowBeta  เป็นกองทุนที่เน้นลงทุนในตราสารทุนที่มีการเคลื่อนไหวของราคาเมื่อเทียบกับดัชนีตลาดหลักทรัพย์ต่ำกว่า 1 หรือ ที่เรียกว่า หุ้น Low Beta คือ หุ้นที่ผันผวนน้อยกว่าดัชนีของตลาดหลักทรัพย์ เป็นหุ้นที่ในช่วงตลาดขาลง ก็จะปรับลงน้อยกว่าตลาด  ในช่วงที่ตลาดขาขึ้นก็จะปรับตัวขึ้นไม่เท่าตลาด  หุ้นกลุ่มที่เป็นเป้าหมายการลงทุนนอกจากจะผันผวนน้อยกว่าตลาดแล้ว  อาจมีกระแสเงินสดจากเงินปันผลเป็นตัวช่วยหากภาวะตลาดไม่เอื้ออำนวยอีกด้วย  เหมาะกับผู้ลงทุนที่มีระยะเวลาลงทุน 1-2 ปีขึ้นไป ต้องการโอกาสรับผลตอบแทนที่ดีกว่าการลงทุนในตราสารหนี้หรือเงินฝากทั่วไป โดยรับความผันผวนของเงินลงทุนที่เปลี่ยนแปลงตามภาวการณ์ลงทุนได้ 
นายบุญชัยกล่าวเพิ่มเติมว่า  บลจ. ธนชาตคืนกำไรให้ผู้ลงทุน โดยวิธีการรับซื้อคืนหน่วยลงทุนโดยอัตโนมัติเป็นครั้งที่ 2 เป็นเงิน 0.50 บาทต่อหน่วยลงทุน  ในวันที่ 31 มกราคม 2556 ที่ผ่านมา  ถัดจากครั้งแรกที่จ่ายคืนไปแล้ว 0.50 บาท เช่นกัน ในเดือนสิงหาคม ซึ่งผ่านมาเพียง 5 เดือนเท่านั้น 
กองทุน T-LowBeta มีกลยุทธ์การลงทุนที่ไม่เหมือนกองทุนหุ้นทั่วไป เพราะผู้ลงทุนต้องการผลตอบแทนจากการลงทุนในหุ้น แต่ยังกังวลเรื่องความแกว่งของราคาหุ้น  กองทุนนี้เน้นลงทุนในหุ้นที่มีการเคลื่อนไหวของราคาเมื่อเทียบกับดัชนีตลาดหลักทรัพย์ต่ำกว่า 1 กองทุน T-LowBeta  เน้นลงทุนในหุ้นคุณภาพ เช่น กลุ่มที่เกี่ยวข้องกับสาธารณูปโภคพื้นฐานของประเทศผู้ประกอบธุรกิจภายใต้สัญญาสัมปทาน และกลุ่มผู้ผลิตหรือจำหน่ายสินค้าและบริการพื้นฐาน ตั้งแต่จัดตั้งกองทุน 10 เดือนที่ผ่านมา จนถึง 6 ก.พ. 56 กองทุนมีผลการดำเนินงานย้อนหลังนับจากวันเริ่มโครงการ 41.40% ผลการดำเนินงานย้อนหลัง 6 เดือน 28.82%  ผลการดำเนินงานย้อนหลัง 3 เดือน 20.62% ทำได้ดีเหนือกว่าดัชนีตลาดหลักทรัพย์ที่มีผลการดำเนินงาน  24.62% และ 24.20%  และ 15.34 %ตามลำดับ  โดยกองทุนได้รับการตอบรับอย่างดีจากผู้ลงทุนและมีขนาดกองทุนเพิ่มขึ้นจาก  310.88 ล้านบาท เป็น 646.39  ล้านบาทในเวลาเพียง 10 เดือน